b'\n_START_ARTICLE_\nOrfeum\n_START_SECTION_\nZgodba\n_START_PARAGRAPH_\nBesedilo obsega dva dela; dogajanje v gledali\xc5\xa1\xc4\x8du in umiranje alkoholizirane ma\xc4\x8dehe Mile. Roman se vrti okoli smrti, umiranja in trpljenja. \xc5\xa0tukater in sobni slikar Edi Micek dela v mestnem gledali\xc5\xa1\xc4\x8du Orfeum in \xc5\xbeivi v ljubljanskem hotelu. Njegovi spomini in delna pisma so nit romana. Zaznamovala ga je smrt o\xc4\x8deta in sestre, sam pa je skromen, svojih misli ne vsiljuje drugim in je najbolj \xc4\x8dlove\xc5\xa1ki. V svetu alkoholizma in brezdomcev spozna igralca Burnika, zagovornika avantgarde, ravnatelja in pripadnike skupine, ki ho\xc4\x8dejo na silo uprizoriti gledali\xc5\xa1ko igro, s katero bi \xc5\xa1okirali javnost in dosegli spremembe v dru\xc5\xbebi. Re\xc5\xbeiser je Pit, kateremu gre le za spodna\xc5\xa1anje omejene tradicije, za scenografa pa dolo\xc4\x8dijo Edija. Vaje in nadaljnje dogajanje spremljamo preko Edijevih spominov, izsekov pisem in njegovih poro\xc4\x8dil, ki delujejo kot dnevnik. Vaje se kon\xc4\x8dajo s prihodom policije, teater pa kon\xc4\x8dno za\xc4\x8dne z delom._NEWLINE_Vzporedno poteka zgodba o Edijevi ma\xc4\x8dehi Mili. Na grotesken na\xc4\x8din pisatelj predstavi njeno umiranje in bolezen. Njen biv\xc5\xa1i ljubimec doktor Kobal ji sporo\xc4\x8di, da so Edija aretirali in da \xc4\x8daka nanjo, kar Milo pripelje v blodnje in tesnobo. Edi prejme od Kobala telegram, da njegova ma\xc4\x8deha umira.\n_START_SECTION_\nKritika in literarna zgodovina\n_START_PARAGRAPH_\n\xc2\xbbV Heingovem Orfeumu je stalno prisotna slutnja vojne in premi\xc5\xa1ljevanje o njej. Andrej Hieng sam pripoveduje:\xc2\xa0\xc2\xbbmora groze pred vojno, [...] ta katastrofalen ob\xc4\x8dutek, [...] je, kolikor se spomnim, v teh letih bil zelo \xc5\xbeiv. (Pibernik 1983: 83)_NEWLINE_\xc2\xbbVsaj na prvi pogled, presenetljivo, drzno in domiselno predstavljeno \xe2\x80\x93 v svojih razli\xc4\x8dnih, tudi\xc2\xa0\xc2\xbbprotislovnih\xc2\xab\xc2\xa0sestavinah morda celo \xc5\xa1okantno \xe2\x80\x93 prozno besedilo.\xc2\xab_NEWLINE_\xc2\xbbVseeno pa zabele\xc5\xbeimo, da jo je pri Kiti\xc4\x8di\xc4\x87evi zelo slabo odnesel npr. Orfeum (po mojem mnenju najbolj\xc5\xa1i Hiengov roman), za katerega avtorica o\xc4\x8ditno ni na\xc5\xa1la primernega interpretacijskega klju\xc4\x8da. Motilo jo je, da ga ni mogla trdneje uvrstiti ob druga Hiengova dela. Njegovo razli\xc4\x8dnost (od drugih Hiengovih del) je neumestno povezala z manj\xc5\xa1o uspelostjo tega romana.\xc2\xab\xc2\xa0(Lah 1981)_NEWLINE_\xc2\xbbSvet umetnosti in umetnikov je Hienga pritegnil tudi v romanu (\xc2\xbbprehodne\xc2\xab\xc2\xa0literarne kakovosti) Orfeum [...], ki se mu je razkril s pogledom v zakulisje teatrskega dogajanje, v garderobe, skozi katere literarne osebe vstopajo v fiktivni svet, in seveda predvsem v za pisatelja tipi\xc4\x8dno zakulisje posameznikove intimne psiholo\xc5\xa1ke drame.\xc2\xab\xc2\xa0(Glu\xc5\xa1i\xc4\x8d 2002: 141)_NEWLINE_\xc2\xbbTu gre opozoriti na pisateljevo na\xc4\x8ditanost, na njegove mojstrske vzore [...] Njegov slog je skrbno artisti\xc4\x8dno oblikovan [...] Svet, kakor ga ka\xc5\xbee, je zajet iz vrst izobra\xc5\xbeevanja, aristokracije, umetnosti, glasbe, slikarstva, skratka, svet me\xc5\xa1\xc4\x8danstva.\xc2\xab\xc2\xa0(Jane\xc5\xbe 1987: 412)'